Jozef Uhler

JUDr. Mgr. Jozef Uhler (* 3. apríl 1976) je slovenský komunálny politik, občiansky aktivista a starosta mestskej časti Bratislava - Jarovce. V súčasnosti pôsobí aj ako poslanec Mestského zastupiteľstva hlavného mesta SR Bratislavy za mestskú časť Bratislava - Jarovce, kde od roku 2010 zastáva pozíciu predsedu Komisie dopravy a informačných systémov MsZ, a ako poslanec v zastupiteľstve Bratislavského samosprávneho kraja.

Vzdelanie 
Vyštudoval informatiku na Matematicko-fyzikálnej fakulte Univerzity Komenského v Bratislave (dnes FMFI UK). Titul Mgr. získal za diplomovú prácu na tému elektronické peniaze v roku 1999. Vzdelanie si neskôr rozšíril štúdiom práva na Fakulte práva Paneurópskej vysokej školy v Bratislave, kde v roku 2016 úspešne zložil rigoróznu skúšku a získal titul JUDr. so špecializáciou na trestné právo.

Profesionálna kariéra 
Profesionálnu kariéru začal počas štúdia informatiky ako správca počítačovej siete slovenského vydavateľstva Slovart, spol. s.r.o. a spoločnosti Intecom France SARL. Následne spolu so spolužiakmi z vysokej školy založil spoločnosť open systems s.r.o., kde sa aktívne venuje správe počítačových sietí – ako špecialista na informačné technológie a systémový architekt.

Od roku 2011 do roku 2019 pôsobil ako člen Dozornej rady Dopravného podniku Bratislava, a.s., kde bol štyri roky predsedom a štyri roky podpredsedom.

V roku 2010 sa tiež stal členom trestného senátu Okresného súdu Bratislava V., kde pôsobil do roku 2018.

O rok neskôr prijal aj funkciu predsedu Rady školy Základnej školy s materskou školou, Trnková 1, Bratislava-Jarovce, kde ukončil pôsobenie po zvolení za starostu.

Politická činnosť 
Prvýkrát kandidoval na poslanca mestského zastupiteľstva za mestskú časť Jarovce v roku 2010 za koalíciu pravicových strán SDKÚ-DS, MOST-HÍD, KDH, SaS a OKS. Dôveru mu prejavilo vyše 53 % voličov.

Poslanecký mandát obhájil aj v roku 2014 kandidatúrou s podporou koalície strán SDKÚ-DS, MOST-HÍD, SaS a Sieť, so ziskom 83 % celkových odovzdaných hlasov. Hlasoval za predaj PKO firmám zo skupiny J&T a na hlasovaní o zákaze hazardu sa nezúčastnil z dôvodu náhlej zdravotnej indispozície.

V komunálnych voľbách v roku 2018 získal ako nezávislý kandidát 74 % a stal sa poslancom mestského zastupiteľstva v treťom volebnom období.

V mestskom zastupiteľstve hlavného mesta SR Bratislavy pôsobí už tretie volebné obdobie ako predseda Komisie dopravy a informačných systémov.

Súbežne tiež úspešne kandidoval na poslanca Miestneho zastupiteľstva v Jarovciach, kde v troch voľbách po sebe získal najvyššiu podporou spomedzi všetkých kandidátov. V roku 2018 sa stal starostom so ziskom 71,4% hlasov.

V júni 2016 na tlačovej besede ohlásil záujem kandidovať na predsedu Bratislavského samosprávneho kraja vo voľbách v roku 2017 ako nezávislý kandidát. Za predsedu Bratislavského samosprávneho kraja nebol zvolený.

Občiansky aktivizmus 
Je spoluzakladateľom OZ VERITAS, ktorého hlavným cieľom je "podporovať dobré veci", čo má občianske združenie aj vo svojom logu.
 
Na základe jeho iniciatívy sa podarilo zrekonštruovať dvor materskej školy v Jarovciach, vybudovať dopravné ihrisko, zrekonštruovať hokejbalové ihrisko, zmodernizovať triedy základnej školy, zreštaurovať kultúrne pamiatky, podporovať vznik a udržanie detských futbalových družstiev, vyrobiť dokumentárny film o tradíciách v mestskej časti Jarovce, podporiť vznik edukačného videoklipu k piesni o vybraných slovách, každoročne organizovať akcie zamerané na podporu vypĺňania voľného času detí a mnoho ďalších vecí.

Jozef Uhler od roku 2009 vydáva aj jediné miestne periodikum Jarovské noviny, ktoré ako šéfredaktor napĺňa obsahom, graficky pripravuje a zároveň financuje.

Osobný život 
Je ženatý a má dvoch synov.

Referencie

Externé odkazy 
 Jozef Uhler na MsZ
 Jozef Uhler v MČ Bratislava-Jarovce
 Jozef Uhler blog

Slovenskí komunálni politici
Slovenskí občianski aktivisti
Absolventi Fakulty matematiky, fyziky a informatiky Univerzity Komenského v Bratislave
Absolventi Paneurópskej vysokej školy
Starostovia mestskej časti Bratislava-Jarovce
Poslanci Bratislavského samosprávneho kraja